Un ofițer NSA și Pentagon, până nu demult partener de afaceri cu Elliott Broidy, fundraiserul republican care i-a facilitat lui Liviu Dragnea participarea la ceremonia de preluare a mandatului de președinte al SUA de către Donald Trump din ianuarie 2017, un lobbyst american specializat pe Rusia și care a lucrat, printre mulți alții, și cu fostul manager de campanie al lui Trump, și pentru o vedetă americană de arte marțiale apropiată de Partidul Comunist Rus, precum și un fost rugbyst român de performanță, care a fost și consilier de securitate la firme ale lui Frank Timiș și Dragoș Dobrescu, pun pe picioare la București un business tricefal: securitate-intelligence, PR și media.

Acesta e compus din firmele Stone Strategic Solutions SRL, H5 World Strategies SRL și News Maker SRL, toate înființate anul acesta. H5 World Strategies are deja un client de top, respectiv Digi/RCS-RDS, pentru care a produs un spot video în cadrul primei campanii de imagine corporativă a grupului telecom, "prin care aduce în atenția publicului povestea companiei și evoluția acesteia, în paralel cu transformarea societății românești". H5 World Strategies vrea să se implice și în ceea ce pare a fi cea mai "cool" afacere media a momentului: "fact-checking-ul", respectiv "combaterea <fake-news>".

Astfel, Alan Blaine Stone, fondator și fost CEO al firmei americane de apărare Circinus Defense LLC, la care a fost partener cu fundraiserul Elliott Broidy, fost vicepreședinte al Comitetului de Inaugurare a mandatului președintelui SUA Donald Trump și fost trezorier adjunct al Partidului Republican, și-a înființat anul acesta propria firmă de consultanță în securitate și intelligence, Stone Strategic Solutions (SIII). În urmă cu circa 2 luni, Stone a pus pe picioare și subsidiara din România a acesteia, cu sediul social într-un bloc de pe Bulevardul Dimitrie Cantemir. De altfel, Alan Blaine Stone își are reședința tot în București, la altă adresă, domiciliul său principal fiind în statul Virginia din SUA.

Stone, ofițer al National Security Agency (NSA), serviciul de informații al armatei americane, a lucrat în prima parte a anilor 2000 pentru Pentagon, unde a fost adjunct pentru soluții C4ISR (Command, Control, Communications, Computers, Intelligence, Surveillance and Reconnaissance) în Directoratul pentru Structurarea Forțelor, Resurse și Evaluare, precum și expert în relații internaționale pentru Divizia de Operațiuni Speciale Asia Pacific a Biroului secretarului adjunct al Apărării, responsabil cu operațiunile speciale și conflictele de mică intensitate.

Alan Blaine Stone a înființat Circinus Defense LLC în 2008, Elliott Broidy intrând în acționariatul acesteia în 2015. Fostul expert al NSA și al Pentagonului a părăsit anul acesta compania și a fost revocat în vara lui 2018 și din funcția de administrator al subsidiarei din România, Circinus Defense SRL, aflată într-un acord de parteneriat pe aspecte de C4ISR cu producătorul român de armament Romarm, controlat de stat, acord semnat în prima parte a anului în prezența ambasadorului SUA la București, Hans Klemm și despre care presa americană și românească a scris pe larg (de exemplu aici, aici, aici, aici și aici).

Unele articole au sugerat că ar fi existat o legătură între încheierea parteneriatului Circinus-Romarm și faptul că liderul PSD și președintele Camerei Deputaților Liviu Dragnea a participat, la invitația lui Elliott Broidy, la inaugurarea mandatului președintelui Trump, obținând și câteva fotografii în prezența noului președinte american. Stone a fost înlocuit la Circinus Defense SRL Romania, și ca asociat, și ca administrator, de către directorul operațional al companiei mamă din SUA Circinus LLC, Stan Manning, fost ofițer de legătură al Comandamentului pentru Operațiuni Speciale al forțelor armate ale SUA.

Presa americană scria în mai 2018 că Circinus LLC a obținut contracte în valoare de 4 milioane de dolari de la Departamentul pentru Apărare al SUA după ce Donald Trump s-a instalat la Casa Albă. Ulterior, în iunie, publicația Intercept afirma că Broidy a intenționat să vândă guvernelor din Tunisia, Cipru, România și Emiratele Arabe Unite software-uri de supraveghere a rețelelor sociale. Luna aceasta, cei de la Mother Jones au scris că Circinus LLC a lui Broidy și Alan Blaine Stone a avut, în 2015-2016, un acord cu Guvernul din Angola care prevedea instalarea și operarea unui "Centru de Intelligence Open-Source" în beneficiul autorităților și serviciilor de informații angoleze, contract în valoare de 12 milioane dolari.

Sursă: Mother Jones

Wall Street Journal a scris recent că procurorii federali din New York investighează activitățile Comitetului de Inaugurare a președinției lui Donald Trump, al cărui vicepreședinte a fost Elliott Broidy, verificând dacă Comitetul nu a acceptat cumva donații financiare de la persoane care încercau astfel să obțină influență pe lângă noua administrație de la Washington.

De asemenea, la finalul lunii trecute, New York Times titra că procurorii federali americani îl suspectează pe Broidy că ar fi fost implicat într-o operațiune de spălare de bani care avea ca scop transferul în SUA al unor fonduri de zeci de milioane de dolari menite să-l ajute pe un miliardar malaezian să scape de o investigație a Departamentului pentru Justiție de la Washington în care acesta era acuzat că a deturnat miliarde de dolari din fondul suveran de investiții al Malaeziei.

În 2009, Broidy a pledat vinovat într-un dosar în care era acuzat de dare de mită și a plătit o cauțiune de 48 de milioane de dolari pentru a evita închisoarea.

Elliott Broidy

"Biroul de la București va funcționa ca un hub pentru dezvoltarea de oportunități de afaceri în întreaga Europă Centrală și de Est", spun cei de la Stone Strategic Solutions. Partenerii lui Alan Blaine Stone, care este fondator și CEO al Stone Strategic Solutions, sunt Tony Pisaroglu, vicepreședinte pentru operațiuni, și Marshall Comins, vicepreședinte pentru afaceri globale. Firma îi are ca senior-adviseri pe fostul șef și pe fostul adjunct al Comandamentului pentru Operațiuni Speciale al forțelor armate ale SUA, generalii Edward Reeder și David Fridovich.

Stone Strategic Solutions spune că a fost fondată "pentru a face diferența în sectorul de cercetare-dezvoltare aplicând decenii de experiență operațională în cadrul proceselor inginerești", scopul companiei fiind "să dezvolte tehnologii de apărare mai bune pentru comunitățile de informații și operațiuni speciale", inclusiv în ceea ce privește amenințările cibernetice.

În mai anul acesta, în publicația românească Național apărea un articol mai degrabă bizar, intitulat "Nou ambasador american în România", în care, fără să se precizeze cine este Alan Blaine Stone, se afirma că acesta "a primit titlul de Ambasador Onorific al Federației Române de Baseball și Softball" și că "decernarea acestui titlu vine în contextul în care sâmbătă, 12 mai 2018, reprezentanții echipei de baseball a României și reprezentanții echipei de baseball a SUA, formată din militarii staționați la Baza Mihail Kogălniceanu, au disputat un meci pe stadionul Portul Constanța".

Meciul a reprezentat a doua ediție a Trofeului Jackie Robinson, menit să-l onoreze pe primul afro-american care a jucat în Major League Baseball, evenimentul fiind organizat de către Ambasada SUA la București, Federația Română de Baseball și Softball, Primăria Constanța și SNSPA. La meci a participat și ambasadorul american Hans Klemm, iar în tribună au fost prezenți și Alan Blaine Stone și partenerul său Tony Pisaroglu, potrivit fotografiilor de la eveniment postate pe contul de Facebook al Federației.

Alain Blaine Stone și Tony Pisaroglu, în stânga în plan secund. În prim plan, primarul Constanței, Decebal Făgădău, și ambasadorul SUA Hans Klemm

Anton Pisaroglu, unul dintre partenerii lui Stone la firma de intelligence Stone Strategic Solutions SRL, s-a născut în 1984 la Tecuci, a absolvit în 2006 Academia de Educație Fizică și Sport din București și a practicat timp de 11 ani rugby-ul de performanță, jucând la Steaua, cu care a câștigat campionatul și Cupa României, și la Focșani și fiind selecționat și la naționala de rugby în 7 a României, precum și la cea militară. Ulterior, a fost timp de 5 ani șeful securității și protocolului la compania imobiliară Monolit Development a lui Dragoș Dobrescu, după care a lucrat timp de 1 an în Germania ca manager de vânzări la dealerul auto Autohaus Maximilian GmbH.

Potrivit CV-ului său, în 2013, timp de 3 luni, a fost consilier de securitate în Africa, în Burkina Faso, pentru compania minieră Pan African Minerals a miliardarului de origine română Frank Timiș, fișa postului incluzând elaborarea și implementarea de planuri de securitate pentru toate obiectivele companiei, asigurarea protecției pentru inginerii și geologii acesteia, precum și colaborarea cu autoritățile locale, dar și cu misiunile diplomatice românești din zonă.

În vara lui 2013 s-a întors la grupul Monolit al lui Dobrescu, unde a lucrat ca specialist în marketing și PR până în 2015, când a plecat în Cambogia ca business developer pentru dealerul auto german Auto Lehmann GmbH. A urmat un stagiu de 1 an și 4 luni în poziția de consilier de securitate la compania Trinity Real Estate, după care a plecat în 2016 la Universitatea Yale din SUA, pentru un curs de specializare de 2 luni în științe politice, urmat în anul următor de unul de 3 luni la Universitatea din Londra, pe tema "Securitatea informației".

Ulterior a lucrat, o perioadă concomitent, pentru 2 firme de consultanță din Washington, una specializată în consultanță politică și afaceri guvernamentale pentru clienți din Europa Centrală, Rusia, Eurasia și Africa Subsahariană (Washington East West Political Strategies), cealaltă în comunicare strategică pentru corporații și clienți de private banking (Simargl International Corporation).

Firma Washington East West Political Strategies a fost înființată de partenerul lui Stone și Pisaroglu din România, Marshall Comins, și de Corey Lewandowski, fostul manager de campanie al lui Donald Trump. Despre firmă, presa americană a scris că ar fi făcut, inclusiv unor potențiali clienți din Europa de Est, oferte de întâlniri cu președintele Trump și cu vicepreședintele SUA Mike Pence. Comins își are și el reședința la București și domiciliul permanent în SUA.

Marshall Comins se prezintă drept consultant politic și media cu mare experiență pe Rusia și spațiul ex-sovietic, cunoscător al limbilor rusă și ucraineană, care a lucrat pentru proiectul celei mai mari rafinării pe bază de deșeuri de ulei din Rusia, pentru una dintre cele mai mari companii ucrainene din sectorul gazelor naturale, dar și pentru campionul american de arte marțiale Jeff Monson. Acesta a ajuns un apropiat al Partidului Comunist din Federația Rusă și realizator de emisiune la postul de televiziune Russia Today, iar în septembrie anul acesta a fost ales consilier local în orașul Krasnogorsk de lângă Moscova, Marshall Comins ocupându-se de campania sa electorală.

Tony Pisaroglu și Marshall Comins, parteneri cu Alan Blaine Stone la firma de consultanță în securitate și intelligence Stone Strategic Solutions SRL, au înființat în primăvara acestui an la București firma H5 World Strategies SRL, prezentată drept o "companie independentă care activează în domeniul afacerilor publice și de gestionare a crizelor, formată dintr-o echipă multinațională de jurnaliști, experți în comunicare și consultanți, pentru a servi clienți importanți din Europa Centrală, dar și la nivel mondial, și care are o experiență extrem de bogată, având în portofoliu companii, guverne și persoane de prim rang din industrie, dar și o experiență internațională foarte bogată, derulând campanii de succes în România și în alte locuri din Europa Centrală și de Est, Statele Unite, Regatul Unit, Germania, Polonia, Japonia, Rusia, Ucraina, Georgia, Kazahstan, Nigeria, Burkina Faso, Zimbabwe, Camerun, Cambodgia, Franța, Monaco și Azerbaidjan".

H5 World Strategies SRL a fost înființată la aceeași adresă cu Stone Strategic Solutions SRL, în blocul de pe Bulevardul Dimitrie Cantemir, sediul social al firmei fiind ulterior mutat într-o vilă de pe strada George Missail din sectorul 1 al Capitalei. Firma le promite potențialilor clienți cu averi mari protejarea intimității și descurajarea presei în a încălca legea atunci când abordează ca subiecte astfel de persoane, inclusiv prin "dezvoltarea de strategii de solicitare de despăgubiri în instanță pentru articole defăimătoare" și monitorizarea mass media pentru a descoperi și a rezolva rapid problemele puse de astfel de articole. Politicienilor, H5 Strategies le oferă softuri de campanie, inclusiv aplicații prin care pot interacționa cu electoratul.

Jeff Monson (stânga), la Moscova, alături de vicepreședintele Partidului Comunist al Federației Ruse, Ivan Melnikov

Sursă foto: Twitter

H5 World Strategies și-a deschis și blog pe platforma de profil a publicației Adevărul. Pentru firmă lucrează, pe poziția de senior strategy manager, și fostul consilier al miniștrilor Justiției din perioada 2009-2017, Marius Iosef, fost jurnalist. De business-ul din Africa se ocupă nigerianul Mfonobong Nsehe, consultant de wealth intelligence, inițiatorul topului Forbes al celor mai bogați antreprenori de pe continentul african.

Firma își mai propune să contribuie la crearea mai multor "centre anti-știri false" în regiune, pentru a lupta contra ceea a ce fondatorii săi susțin că "reprezintă o amenințare gravă la adresa democrației". În acest scop, tot anul acesta, a fost înființată firma News Maker SRL, cu obiect principal de activtate "activități ale agențiilor de știri" și cu sediul social în același bloc de pe Bulevardul Dimitrie Cantemir ca și Stone Strategic Solutions SRL. Pentru acest proiect a fost angajat și jurnalistul și profesorul american Hal Foster, care a lucrat la Los Angeles Times și a fost, de asemenea, editor executiv al Pacific Stars & Stripes, cotidianul oficial dedicat ambasadelor și personalului militar SUA din Asia.

H5 World Strategies SRL, care în octombrie figura pe o listă de societăți somate de ANAF să-și plătească datoriile bugetare, are în vedere un proiect similar și în Republica Moldova.

Tony Pisaroglu și Marshall Comins au fost asociați timp de circa 2 luni, cu câte 15% din capital, și într-o cofetărie raw vegan din Popești Leordeni, Raw 3 Laboratories SRL, fosta Raw'z Vegan Cakes SRL.